Ehdotus EUROOPAN PARLAMENTIN JA NEUVOSTON ASETUS asetuksen (EY) N:o 1931/2006 muuttamisesta siten että Kaliningradin alue ja tietyt Puolan hallintoalueet sisällytetään hyväksyttävään raja-alueeseen /* KOM/2011/0461 lopullinen - 2011/0199 (COD) */





PERUSTELUT 1. EHDOTUKSEN TAUSTA On laajentuneen Euroopan unionin etujen mukaista varmistaa, ettei raja unionin ja sen naapureiden välillä muodosta estettä kaupalle, yhteiskunnalliselle ja kulttuuriselle vuorovaikutukselle eikä alueelliselle yhteistyölle naapurimaiden välillä. Tästä syystä neuvosto ja Euroopan parlamentti antoivat vuonna 2006 asetuksen paikallista rajaliikennettä koskevan järjestelyn käyttöönotosta jäsenvaltioiden maaulkorajoilla[1], jäljempänä ’paikallisesta rajaliikenteestä annettu asetus’. Tässä asetuksessa annetaan lupa myöntää raja-alueilla asuville henkilöille poikkeus Schengenin rajasäännöstössä säädetyistä yleisistä rajatarkastuksista. Asetuksessa annetaan jäsenvaltioille lupa tehdä naapureinaan olevien EU:n ulkopuolisten maiden kanssa kahdenvälisiä sopimuksia, kunhan ne ovat kaikilta osin asetuksessa asetettujen edellytysten mukaisia. Komissio totesi helmikuussa 2011 antamassaan toisessa kertomuksessa[2], että paikallista rajaliikennettä koskeva järjestely helpottaa huomattavasti maaulkorajojen läheisyydessä asuvien ihmisten elämää, eikä järjestelmää näytettäisi juurikaan käytettävän väärin. Komissio totesi myös, että paikallisesta rajaliikenteestä annetun asetuksen muuttaminen saattaisi olla perusteltua Kaliningradin erityisaseman vuoksi. Venäjän federaatioon kuuluvalla Kaliningradin alueella asuu lähes miljoona ihmistä. Alueesta tuli EU:n vuoden 2004 laajentumisen jälkeen ainoa EU:n sisällä oleva erillisalue. Kaliningradin erillisalueen maantietellinen sijainti on poikkeuksellinen, sillä kyseinen suhteellisen pieni Venäjän hallinnollinen alue eli oblasti on täysin EU:n kahden jäsenvaltion ympäröimä ja luonteeltaan raja-aluemainen. Euroopassa ei ole muita maantieteelliseltä sijainniltaan vastaavia erillisalueita. Kaliningradin alueen asukkaiden matkustamista olisi helpotettava, jottei alue joutuisi eristyksiin lähimmistä naapureistaan. Vaikka vuodesta 2007 voimassa ollut EU:n ja Venäjän federaation sopimus viisumien myöntämisen helpottamisesta on jo merkittävä askel liikkumismahdollisuuksien lisäämiseksi, paikallista rajaliikennettä koskeva järjestely tarjoaa lisähelpotuksia säännölliseen, jopa päivittäiseen tarpeeseen liikkua paikallisella alueella. Hakijoiden ei esimerkiksi tarvitse todistaa, että heillä on toimeentuloon tarvittavat varat, lupa voidaan myöntää maksutta ja paikallista rajaliikennettä varten voidaan varata tai perustaa erilliset kulkuväylät ja/tai rajanylityspaikat. Lisäksi on huomattava, että näistä helpotuksista hyötyisivät kaikki Kaliningradin alueen asukkaat, kun taas eräitä EU:n ja Venäjän federaation välisen viisumien myöntämisen helpottamista koskevan sopimuksen osia sovelletaan vain tiettyihin henkilöryhmiin. Koko Kaliningradin alue olisi luokiteltava raja-alueeksi jäsenvaltion ja Venäjän federaation kahdenvälisessä sopimuksessa, jotta vältettäisiin Kaliningradin oblastin keinotekoinen jakaminen, jonka myötä osa asukkaista hyötyisi paikallisen rajaliikenteen helpotuksista mutta suurin osa, kuten Kaliningradin kaupungin asukkaat, eivät niistä hyötyisi. On syytä huomata, että tätä hyväksyttävää raja-aluetta ei voitaisi laajentaa. Jotta asetuksella olisi todellisia vaikutuksia alueella, hyväksyttävään raja-alueeseen olisi samalla sisällytettävä myös tietty raja-alue Puolan puolella taloudellisen ja kulttuurisen vuorovaikutuksen lisäämiseksi Kaliningradin oblastin ja Pohjois-Puolan tärkeimpien keskusten välillä. Kertomuksessa korostetaan, ettei raja-alueen poikkeuksellinen laajentaminen Kaliningradin alueella vaikuta hyväksyttävän raja-alueen yleiseen määritelmään (30/50 km leveä alue). Kaikkia paikallisesta rajaliikenteestä annetun asetuksen sääntöjä ja edellytyksiä, joilla turvataan koko Schengen-aluetta, sovellettaisiin edelleen. Paikallisissa rajaliikenneluvissa olisi edelleen asetuksessa vahvistetut turvatekijät ja paikallisia rajaliikennelupia myönnettäisiin ainoastaan hakijoille, jotka täyttävät kaikki asetuksessa vahvistetut edellytykset. Lisäksi Puola velvoitetaan varmistamaan, että kaikenlaiseen paikallista rajaliikennettä koskevan järjestelyn väärinkäyttöön sovelletaan tehokkaita, oikeasuhteisia ja varoittavia seuraamuksia, joihin on sisällytettävä mahdollisuus mitätöidä ja kumota paikalliset rajaliikenneluvat. Puolan viranomaiset ovat jo sitoutuneet järjestämään asiaa koskevia kohdennettuja tiedotuskampanjoita sekä merkitsemään selkeästi paikallisen rajaliikennealueen. Tällä ehdotuksella edistetään EU:n ja Venäjän federaation strategista kumppanuutta vapauteen, turvallisuuteen ja oikeuteen perustuvan alueen etenemissuunnitelmassa vahvistettujen rajaseutuyhteistyön painopisteiden mukaisesti, ja sitä tarkastellaan EU:n ja Venäjän federaation yleisten suhteiden yhteydessä. 2. INTRESSITAHOJEN KUULEMINEN Jäsenvaltiot keskustelivat paikallista rajaliikennettä koskevan järjestelyn toiminnasta annetun komission toisen kertomuksen perusteella mahdollisuudesta löytää erityisratkaisu Kaliningradin erillisaluetta koskevaan ongelmaan. Enemmistö jäsenvaltioista kannattaa tällaista ratkaisua sillä edellytyksellä, ettei raja-alueen yleiseen määritelmään puututa ja että tämä poikkeus olisi yksinomaan Kaliningradin erityisaluetta koskeva ainutkertainen erityisratkaisu. 3. EHDOTUKSEEN LIITTYVÄT OIKEUDELLISET NÄKÖKOHDAT Ehdotus perustuu Euroopan unionin toiminnasta tehdyn sopimuksen 77 artiklan 2 kohdan b alakohtaan. Ehdotuksella muutetaan paikallisesta rajaliikenteestä annettua asetusta, joka perustui Euroopan yhteisön perustamissopimuksen vastaavaan määräykseen eli 62 artiklan 2 kohdan a alakohtaan (ulkorajat). 4. TALOUSARVIOVAIKUTUKSET Ehdotetulla muutoksella ei ole vaikutuksia unionin talousarvioon. 2011/0199 (COD) Ehdotus EUROOPAN PARLAMENTIN JA NEUVOSTON ASETUS asetuksen (EY) N:o 1931/2006 muuttamisesta siten että Kaliningradin alue ja tietyt Puolan hallintoalueet sisällytetään hyväksyttävään raja-alueeseen EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b alakohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Vuodesta 2007 voimassa olleilla paikallista rajaliikennettä koskevilla säännöillä, jotka vahvistettiin paikallista rajaliikennettä koskevan järjestelyn käyttöönotosta jäsenvaltioiden maaulkorajoilla sekä Schengenin yleissopimuksen säännösten muuttamisesta 20 päivänä joulukuuta 2006 annetun Euroopan parlamentin ja neuvoston asetuksella (EY) N:o 1931/2006[3], on estetty esteiden muodostaminen kaupalle, yhteiskunnalliselle ja kulttuuriselle vuorovaikutukselle tai alueelliselle yhteistyölle naapurimaiden välillä vaarantamatta koko Schengen-alueen turvallisuutta. (2) Kaliningradin oblastin maantieteellinen asema on poikkeuksellinen: se on suhteellisen pieni ja täysin kahden jäsenvaltion ympäröimä ainoa erillisalue EU:n sisällä. Alueen muoto ja väestönjakauma ovat sellaiset, että raja-alueen määritelmää koskevien sääntöjen soveltaminen jakaisi erillisalueen keinotekoisesti, jonka myötä osa asukkaista hyötyisi paikallisen rajaliikenteen helpotuksista mutta suurin osa, kuten Kaliningradin kaupungin asukkaat, eivät niistä hyötyisi. Kaliningradin oblastin yhtenäisyyden vuoksi sekä kaupan, yhteiskunnallisen ja kulttuurisen vuorovaikutuksen ja alueellisen yhteistyön lisäämiseksi olisi tehtävä erityinen poikkeus asetuksesta (EY) N:o 1931/2006 siten, että koko Kaliningradin oblastia voitaisiin pitää raja-alueena. (3) Tietty raja-alue Puolan puolella olisi myös tunnustettava hyväksyttäväksi raja-alueeksi, jotta asetuksen (EY) N:o 1931/2006 soveltaminen alueella todella edistäisi mahdollisuuksia lisätä kauppaa, yhteiskunnallista ja kulttuurista vuorovaikutusta sekä alueellista yhteistyötä Kaliningradin oblastin ja Pohjois-Puolan tärkeimpien keskusten välillä. (4) Tämä asetus ei vaikuta raja-alueen yleiseen määritelmään eikä asetuksessa (EY) N:o 1931/2006 asetettujen sääntöjen ja edellytysten täysimääräiseen noudattamiseen, millä tarkoitetaan myös seuraamuksia, joita jäsenvaltioiden on sovellettava raja-alueen asukkaisiin, jotka väärinkäyttävät paikallista rajaliikennettä koskevaa järjestelyä. (5) Tällä ehdotuksella edistetään Euroopan unionin ja Venäjän federaation strategista kumppanuutta yhteisen vapauteen, turvallisuuteen ja oikeuteen perustuvan alueen etenemissuunnitelmassa vahvistettujen painopisteiden mukaisesti, ja siinä otetaan huomioon Euroopan unionin ja Venäjän federaation yleiset suhteet. (6) Jäsenvaltiot eivät voi riittävällä tavalla saavuttaa tämän asetuksen tavoitetta eli jo voimassa olevien paikallista rajaliikennettä koskevien unionin sääntöjen muuttamista, vaan se voidaan saavuttaa paremmin unionin tasolla, joten Euroopan unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa niin ikään vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi. (7) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 1 ja 2 artiklan mukaisesti Tanska ei osallistu tämän asetuksen hyväksymiseen, se ei sido Tanskaa eikä sitä sovelleta Tanskaan. Koska tämä asetus perustuu Schengenin säännöstöön, Tanska päättää edellä mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän asetuksen, saattaako se sen osaksi kansallista lainsäädäntöään. (8) Tällä asetuksella kehitetään Schengenin säännöstön määräyksiä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY[4] mukaisesti. Yhdistynyt kuningaskunta ei siten osallistu tämän asetuksen hyväksymiseen, se ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan. (9) Tällä asetuksella kehitetään Schengenin säännöstön määräyksiä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY[5] mukaisesti. Irlanti ei siten osallistu tämän asetuksen hyväksymiseen, se ei sido Irlantia eikä sitä sovelleta Irlantiin, (10) Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston, Islannin tasavallan ja Norjan kuningaskunnan välillä Islannin ja Norjan osallistumisesta Schengenin säännöstön täytäntöönpanoon, soveltamiseen ja kehittämiseen tehdyssä sopimuksessa[6] ja jotka kuuluvat tietyistä mainitun sopimuksen yksityiskohtaisista soveltamissäännöistä tehdyn neuvoston päätöksen 1999/437/EY[7] 1 artiklan A kohdassa tarkoitettuun alaan. (11) Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välillä allekirjoitetussa sopimuksessa[8] Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen ja jotka kuuluvat päätöksen 1999/437/EY 1 artiklan B kohdassa, tarkasteltuna yhdessä neuvoston päätöksen 2008/146/EY[9] 3 artiklan kanssa, tarkoitettuun alaan. (12) Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä allekirjoitetussa pöytäkirjassa, joka koskee Liechtensteinin ruhtinaskunnan liittymistä Euroopan unionin, Euroopan yhteisön ja Sveitsin valaliiton väliseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehtyyn sopimukseen, ja jotka kuuluvat 17 päivänä toukokuuta 1999 tehdyn neuvoston päätöksen 1999/437/EY 1 artiklan A kohdassa, tarkasteltuna yhdessä neuvoston päätöksen 2011/350/EU[10] 3 artiklan kanssa, tarkoitettuun alaan. OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 1931/2006 seuraavasti: 1) Lisätään 3 artiklan 2 kohdan loppuun seuraava: ”Tämän asetuksen liitteessä lueteltuja alueita pidetään raja-alueina.” 2) Muutetaan liite tämän asetuksen liitteen mukaisesti. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE ’Liite 1. Kaliningradin oblasti 2. Puolan hallintoalueet (powiaty): województwo pomorskie: pucki, m. Gdynia, m. Sopot, m. Gdańsk, gdański, nowodworski, malborski 3. Puolan hallintoalueet (powiaty): województwo warmińsko-mazurskie: m. Elbląg, elbląski, braniewski, lidzbarski, bartoszycki, m. Olsztyn, olsztyński, kętrzyński, mrągowski, węgorzewski, giżycki, gołdapski, olecki. ’ [1] Asetus (EY) N:o 1931/2006, 20. joulukuuta 2006, EUVL L 405, 30.12.2006, s. 1. [2] KOM(2011) 47, 9. helmikuuta 2011. [3] EUVL L 405, 30.12.2006, s. 1. [4] EYVL L 131, 1.6.2000, s. 43. [5] EYVL L 64, 7.3.2002, s. 20. [6] EYVL L 176, 10.7.1999, s. 31. [7] EYVL L 176, 10.7.1999, s. 36. [8] EUVL L 53, 27.2.2008, s. 52. [9] EUVL L 53, 27.2.2008, s. 52. [10] EYVL L 160, 18.6.2011, s. 19.